wickkiey/tamil-wikipedia-chunked huggingface dataset:
# காஷ்மீரின் தோரமனன்

## அல்கான் ஹூனர்களின் வழித்தோன்றல்

காஷ்மீரின் தோரமனனின் செப்பு நாணயங்கள் காஷ்மீர் பகுதியில் பரவலாகக் காணப்படுகின்றன. மேலும் பிரவரசேனன், மேகவன், துய்சினன் போன்ற பிற ஆட்சியாளர்களின் இதேபோன்ற பாணியிலான நாணயங்களும் கிடைத்துள்ளன. இந்த நாணயங்கள் பொதுவாக பொ.ச. 6-7 ஆம் நூற்றாண்டைச் சேர்ந்தவை. தோரமனனின் நாணயங்கள் காலவரிசையில் கடைசியாக வந்து அதன்பிறகு பல நூற்றாண்டுகளுக்கு நகலெடுக்கப்பட்டன. தோரமனன் என்ற பெயரில் மற்ற ஆட்சியாளர்களும் அறியப்படுகிறார்கள். பிரபலமான அல்கான் ஹூன ஆட்சியாளர்களான தோரமணன், இரண்டாம் தோரமனன் போன்றவர்கள்.  
இந்த காஷ்மீர் ஆட்சியாளர்களின் காலம், புவியியல் இருப்பிடம், அவர்களின் பெயர்கள் போன்றவை 5-6 ஆம் நூற்றாண்டின் வடமேற்கு இந்தியாவில் ஆட்சி செய்தன் அல்கோன் ஹூனர்களின் பெயர்களை ஒத்ததாகவே இருப்பதால், இவர்கள் அல்கோன் ஹூனர்களின் வழித்தோன்றல்களாகவே இருந்திருக்க "அதிக வாய்ப்பு" உள்ளது. வடமேற்கு இந்தியாவில் ஏற்பட்ட தோல்விகளைத் தொடர்ந்து அல்கோன் ஹூனர்கள் காந்தாரதேசம், காஷ்மீர் போன்ற பகுதியில் மீள்குடியேறியதாக அறியப்படுகிறது.
# காஷ்மீரின் தோரமனன்

## அல்கான் ஹூனர்களின் வழித்தோன்றல்

### நாணயம்

தோரமனனின் அறியப்பட்ட நாணயம் தாமிரத்தில் மட்டுமே உள்ளது. இந்த நாணயங்கள் பிற்கால குசானர்கள், கிடாரைட்டுகளின் நாணய வகைகளைப் பின்பற்றுகின்றன. மன்னன் முன்பக்கத்தில் நிற்கிறார். அதன் பின்புறத்தில் ஒரு தெய்வம் தாமரையைப் பிடித்துள்ளது. மேற்புறத்தில் தோரமனன் என்ற பெயர் 5-6 ஆம் நூற்றாண்டு பிராமி எழுத்துமுறையில் தோன்றுகிறது. தலைகீழ் செங்குத்தாக எழுதப்பட்ட "கி-டிடி-ரா" என்ற எழுத்தும் உள்ளது. இதன் மூலம் கிடாரைட்டுகளின் காஷ்மீரின் ஆக்கிரமிப்பை அறியலாம். கார்கோடா வம்சத்தின் பிற்பகுதியில் காணப்பட்ட கிடாரா என்ற வார்த்தை காஷ்மீர் நாணயத்தில் இருக்கிறது.  
அருங்காட்சியகம் . ]]
# காஷ்மீரின் தோரமனன்

## இராஜதரங்கிணியில் தோற்றம்

கல்கணர் இயற்ரிய இராஜதரங்கிணியில் (பொ.ச. 12-ஆம் நூற்றாண்டில் இயற்றப்பட்டது) அல்கோன் ஹூனர்களின் பெயர்களைக் கொண்ட பல ஆட்சியாளர்களைப் பற்றிக் குறிப்பிடப்பட்டுள்ளது.  
இராஜதரங்கிணியின் காலவரிசை பெரும்பாலும் குறைபாடுடையதாக இருந்தாலும், இந்த ஆட்சியாளர்களின் பல பெயர்கள், குறிப்பாக கோனாண்டா வம்சம் (II) என்று அழைக்கப்படுபவர்களின் பெயர்கள், காஷ்மீரில் கிடைத்த இந்த நாணயங்கள் மூலம் உறுதிப்படுத்தப்பட்டு பொ.ச.. 6-7 ஆம் நூற்றாண்டைச் சேர்ந்தவை என அறியப்படுகிறது. வரலாற்றாளர் இராஜ் குமாரின் கூற்றுப்படி, "கல்கணரின் அறிவிப்புடன் இந்த நாணயத்தின் தொடர்பை சந்தேகிக்க முடியாது."
# காஷ்மீரின் தோரமனன்

## காஷ்மீரின் தோரமனனின் நாணயத்தின் பிற்காலப் பிரதிகள்

தோரமனனின் நாணயங்கள் காஷ்மீரில் இந்து ஆட்சி முடியும் ( இலோகரா வம்சம், 1003-1320 பொ.ச.) வரை பயன்பாட்டில் இருந்தன. மேலும் பல நூற்றாண்டுகளுக்குப் பிறகும், நகலெடுக்கப்பட்டன.
# காஷ்மீரின் தோரமனன்

## ஆதாரங்கள்

-
-
-
# லும்பினி மாநில மருத்துவமனை

**லும்பினி மாநில மருத்துவமனை** (*Lumbini Provincial Hospital*) நேபாளத்தின் லும்பினி மாநிலத்தில் உள்ள மிகப்பெரிய அரசு மருத்துவமனைகளில் ஒன்றாகும். மருத்துவமனை பூத்வல் நகரில் உள்ளது. பிராந்தியத்தில் உள்ள பழமையான மருத்துவமனைகளில் ஒன்றாக கருதப்படும் இம்மருத்துவமனை தனியார் மருத்துவமனைகளுக்குச் செல்ல முடியாத ஏழைக் குடிமக்களுக்கு சுகாதாரப் பராமரிப்பு வழங்கும் ஒரு முக்கியமான ஆதாரமாகவும் கருதப்படுகிறது.
# லும்பினி மாநில மருத்துவமனை

## வரலாறு

மறைந்த பிரதம மந்திரி சந்திர சம்சர் ஜேபி ராணா ராயல் பேலசு நிலையத்திற்காக 1910-1911 காலத்தில் 6 படுக்கைகள் கொண்ட சிறிய மருத்துவமனையை நிறுவினார். இந்த சிறிய மருத்துவமனை காலப்போக்கில் மேம்படுத்தப்பட்டது. தற்போதைய மருத்துவமனை 1963 -1964 காலத்தில் 50 படுக்கைகளுடன் செயல்பாட்டுக்கு வந்தது.  
உள்ளூர் மக்களின் தேவையைப் பூர்த்தி செய்ய 29 மருத்துவர்கள், 31 செவிலியர்கள், சராசரியாக நாளொன்றுக்கு 19 பேருக்கு சேவை அளித்து வருகின்றனர். படுக்கைகளின் எண்ணிக்கை பின்னர் 200 ஆக உயர்த்தப்பட்டது
# இரண்டாம் தோரமணன்

**இரண்டாம் தோரமணன்** (*Toramana* II) என்பவர் வடமேற்கு இந்தியாவின் காந்தாரதேசம், காஷ்மீர் ஆகிய பகுதிகளில் 6-ஆம் நூற்றாண்டில் ஆட்சி செய்த அல்கோன் ஹூன வம்சத்தின் ஹூன அரசன் ஆவார்.
# இரண்டாம் தோரமணன்

## நெசாக்களுடன் மோதல்

பொ.ச. 6 ஆம் நூற்றாண்டின் நடுப்பகுதியில், அல்கோன்கள், இந்தியாவின் மையப்பகுதியை விரிவாக ஆக்கிரமித்த பின்னர், காஷ்மீர், பஞ்சாப் மற்றும் காந்தாரதேசம் போன்ற பகுதிகளிலிருந்து பின்வாங்கி, கைபர் கணவாய் வழியாக மேற்கு நோக்கிச் சென்று காபுலிஸ்தானில் குடியேறினர். இதன் மூலம் அல்கான்களுக்கும் காபுலிஸ்தானில் இருந்த நெசாக்கர்களுக்கும் இடையே நேரடி மோதல் ஏற்பட்டது. இவர் நெசாக்கர்களின் நாணயங்களை தனது சொந்த நாணயமாக பயன்படுத்தினார். அதே நேரத்தில் காந்தாரத்தில் அச்சிடப்பட்ட சில நாணயங்களில் நெசாக் காளையின் தலையை தனது சொந்த கிரீடத்தில் ஏற்றுக்கொண்டார்.  
இவரது நாணயங்களில் இருக்கும் எழுத்துகள் முன்பு "சிறீநர" என்றும் "நர" என்று தவறாகப் படிக்கப்பட்டது. இது " நரனா" அல்லது "நரேந்திரன்" என்ற அல்கோன் ஹுன அரசர் இருந்ததாக பரிந்துரைகளுக்கு வழிவகுத்தது. 2013 ஆம் ஆண்டு மத்தியாஸ் பிஸ்டரரின் ஆய்விலிருந்து, இந்த நாணயங்களில் தோரா" என்று படிக்கப்பட வேண்டும் என்று அங்கீகரிக்கப்பட்டுள்ளது. மைக்கேல் ஆல்ராமின் கூற்றுப்படி, "நரனா" அல்லது "நரேந்திரன்" என்று கூறப்படும் மன்னர் "மாற்று இல்லாமல் நீக்கப்பட வேண்டும்".  
காபுலிஸ்தானில் கிடைத்துள்ள இவரது நாணயங்களில் பொதுவாக "மரியாதைக்குறிய மன்னன் தோரா" என்று குறிப்பிடப்பட்டுள்ளது. அவற்றுள் சில நெசாக்குகளின் சில நாணயங்கள் மீது இவரது பெயர் பொறிக்கப்பட்டுள்ளது.
# இரண்டாம் தோரமணன்

## காஷ்மீரின் இரண்டாம் தோரமனன்

காஷ்மீரிலிருந்து கிடைத்துள்ள மிகவும் அதிநவீன வகை நாணயங்கள் "தோரமனன்" என்ற பெயரைக் கொண்டுள்ளன. மேலும் நாணயவியல் ஆய்வுகளில் பெரும்பாலும் "இரண்டாம் தோரமனன்" என்று அழைக்கப்படுகிறது. இது பொ.ச.6-7 ஆம் நூற்றாண்டின் இறுதியில் தேதியிட்டது. இந்த நாணய வகை மற்றொரு ஆட்சியாளரான காஷ்மீரின் தோரமனனுக்குச் சொந்தமானது. இவர் காஷ்மீரில் இருந்த அல்கோன் ஹுனர்களின் பரம்பரையாக இருக்கலாம். மேலும் கல்கணரின் இராஜதரங்கிணியில் குறிப்பிடப்பட்டுள்ள கோனாண்டா வம்சத்தின் (II) "தோரமனனுடன்" தொடர்பு இருக்கலாம்.
# டான் சியூ சின்

**துன்** **டான் சியூ சின்** (பிறப்பு: 21 மே 1916; இறப்பு: 17 மார்ச் 1988); (மலாய்: *Tan Siew Sin*; ஆங்கிலம்: *Tan Siew Sin*; சீனம்: *陈修信*) என்பவர் ஒரு மலேசிய அரசியல்வாதி. மலேசிய சீன சங்கத்தின் 3-ஆவது தலைவராகப் பணியாற்றியவர்.  
1960- 1970-ஆம் ஆண்டுகளில் மலேசியச் சீனர்களின் தலையாயக் கட்சியாக மலேசிய சீனர் சங்கம் விளங்கியது. மலேசிய கூட்டணி; பின்னர் பாரிசான் நேசனல் (பி.என்) எனும் கூட்டணிகளின் முக்கிய உறுப்புக் கட்சியாக விளங்கி வந்தது.  
இவர் மலேசியாவின் வணிகம் மற்றும் தொழில்துறை அமைச்சராகவும், நிதி அமைச்சராகவும் இருந்தவர். இவர் நிதி அமைச்சராக இருந்த காலத்தில், மலேசிய ரிங்கிட் என்ற புதிய மலேசிய நாணயம் அறிமுகம் செய்யப்பட்டது.  
பதினைந்து ஆண்டுகள் நிதி அமைச்சராகப் பதவி வகித்ததன் மூலம், மலேசிய அமைச்சரவையில் நீண்ட காலம் நிதியமைச்சராக இருந்தவர் எனும் பெருமையும் இவருக்கு உண்டு.
# டான் சியூ சின்

## வரலாறு

இவர் பாபா பாரம்பரியத்தைச் சேர்ந்தவர். சீனராக இருந்தாலும் சீன மாண்டரின் மொழி பேச மாட்டார். அவர் மலாக்காவில் உள்ள மலாக்கா உயர்நிலைப் பள்ளியிலும்; பின்னர் சிங்கப்பூரில் உள்ள ராபிள்ஸ் கல்லூரியிலும் படித்தவர்.  
1935-ஆம் ஆண்டில், அவர் உடல்நிலை மோசம் அடைந்தது. காசநோயால் அவதிப்பட்டார். சிகிச்சைக்காக சுவிட்சர்லாந்தில் அறுவை சிகிச்சை செய்து குணமடைந்தார்.  
மூன்று ஆண்டுகளுக்குப் பிறகு, அவர் இங்கிலாந்தில் சட்டத் துறையில் தன் உயர்கல்வி பயின்றார். இரண்டாம் உலகப் போரினால் அவர் சட்டப் படிப்பை முடிக்கவில்லை.  
அவர் ஒரு வருடம் மட்டுமே சட்டம் படித்தார். 1939-இல் குடும்பத்தின் தோட்டத் தொழிலைப் பார்த்துக் கொள்ள லண்டனில் இருந்து மலாயா திரும்பினார்.
# டான் சியூ சின்

## அரசியல் வாழ்க்கை

1955-இல் டான் சியூ சின் மலாக்கா நாடாளுமன்ற உறுப்பினராகத் தேர்ந்தெடுக்கப்பட்டார். மலேசிய அமைச்சரவையில் அவர் முதலில் வணிகம் மற்றும் தொழில்துறை அமைச்சராகச் சேர்ந்தார். பின்னர் 1959-இல் நிதி அமைச்சரானார். பின்னர் அவர் நவம்பர் 1961-இல் மலேசிய சீன சங்கத்தின் தலைவராகப் பொறுப்பேற்றார்.  
சீன மொழியை மலேசியாவில் அதிகாரப்பூர்வ மொழிகளில் ஒன்றாக அங்கீகரிக்கப் படுவதற்கும்; சீன மொழி பல்கலைக்கழகத்தை நிறுவுவதற்கும்; அவர் அரசாங்கத்திடம் அழுத்தம் கொடுக்கவில்லை என்பதற்காக விமர்சனத்திற்கு உள்ளானார்.  
அவரின் மனைவி, கேத்தரின் லிம் செங் நியோ *(Catherine Lim Cheng Neo)*, குடும்பக் கட்டுப்பாட்டுக்கான தீவிரப் பரப்புரையாளர். இவர்களுக்கு மூன்று மகள்கள்.  
கோலாலம்பூரில், 2003-ஆம் ஆண்டில், ஒரு சாலைக்கு, *துன் டான் சியூ சின் சாலை* என அவரின் பெயரில் பெயரிடப்பட்டு உள்ளது.  
கோலாலம்பூரில் உள்ள துங்கு அப்துல் ரகுமான் பல்கலைக்கழகக் கல்லூரியின் முதன்மை வளாகத்தில் அவரின் பெயரில் ஒரு புதியக் கட்டடம் உள்ளது. அதன் பெயர் *துன் டான் சியூ சின் கட்டடம்* *(Bangunan Tun Tan Siew Sin)*.
# தவசுமுத்து நாடார் மேல்நிலைப் பள்ளி

**தவசுமுத்து நாடார் மேல்நிலைப் பள்ளி** என்பது தமிழ்நாட்டின், மயிலாடுதுறை மாவட்டத்தில் பொறையார் கிராமத்தில் அமைந்துள்ள ஒரு மேல்நிலைப் பள்ளியாகும். 1882 ஆம் ஆண்டு நிறுவப்பட்ட தவசுமுத்து நாடார் மேல்நிலைப் பள்ளி, தமிழ்நாட்டின் பழமையான பள்ளிகளில் ஒன்றாகும்.  
1862 ஆம் ஆண்டில், எஸ்.பி.ஜி. மிஷன் என்ற கிறிஸ்தவ தொண்டு நிறுவனம், பொறையாரில் ஒரு பள்ளியைத் திறந்தது. ஆனால் அவர்களால் பள்ளியை சரியாக நிர்வகிக்க முடியவில்லையாதலால் 1882ஆம் ஆண்டில், அப்பள்ளியை மூட முடிவுசெய்தது. பொறையர் நாடார் எஸ்டேட் தவசுமுத்து நாடார் அவர்கள் தனது மாவட்டத்தில் உள்ள மக்களின் கல்வித் தேவைகளைப் பூர்த்தி செய்வதற்காக ஒரு பள்ளி அவசியம் என அறிந்து இருந்தார். எனவே எஸ்.பி.ஜி. மிஷனுடமிருந்து பள்ளியை வாங்கினார்.  
1882 ஏப்ரல் 1 ஆம் தேதி அன்று “தவசுமுத்து நாடார் பள்ளி” என்று புது பெயருடன் பள்ளி திறக்கப்பட்டது. திரு. நெய்லர் எனும் ஒரு ஆங்கிலேயரை தலைமை ஆசிரியராக நியமித்தார்.  
நாடார் பள்ளி என்று அழைக்கப்படும் தவசுமுத்து நாடார் மேல்நிலைப் பள்ளி, 125 ஆண்டுகளுக்கும் மேலாக கல்வியில் (ஒன்றிணைந்த தஞ்சாவூர் மாவட்டத்தில்) ஒரு அடையாளமாக இருந்து வருகிறது.
# முனியேறு

**முனியேறு** (*Munneru River*) என்பது இந்தியாவின் தெலங்காண மாநிலத்தில் ஓடும் கிருஷ்ணா நதியின் இடதுபுற கிளை ஆறாகும். இது தெலுங்கானாவின் வாரங்கல் மாவட்டத்தில் உருவாகி கம்மம் மாவட்டம் மற்றும் கிருஷ்ணா மாவட்டத்தில் பாய்கிறது. முனிவர் மௌத்கல்யா தனது ஆன்மீக சக்தியால் இந்த நதியை உருவாக்கக் கம்மத்தில் தவம் செய்ததாகக் கூறப்படுவதால் இவரது நினைவாக இந்த நதிக்கு பெயரிடப்பட்டது.
# முனியேறு

## தோற்றம்

இது தெலுங்கானா மாநிலத்தின் வாரங்கல் மாவட்டத்தின் மகபூபாபாத் நகருக்கு அருகில் உருவாகிறது.
# முனியேறு

## ஓட்டம்

இது டோர்னக்கல் ஏரி வழியாகப் பாய்ந்து, கம்மத்தின் புறநகர் பகுதியான தனவாய்குடம் வழியாக காமஞ்சல் வழியாக வருகிறது. இங்கு நீர் சேகரிப்பு வசதிக்காக ஒரு சிறிய அணை உள்ளது. முன்னேறு கம்மம் நகருக்கு நீர் ஆதாரமாக உள்ளது. இது கம்மம் நகரின் மஞ்சிகண்டி நகர், கலவோடு, மோதி நகர், பிரகாஷ் நகர் மற்றும் தம்சலம்புரம் புறநகர் வழியாகச் செல்கிறது. இது கிருஷ்ணா மாவட்டத்தின் சின்ன மாண்டவா மற்றும் லிங்கலா கிராமங்களைச் சென்றடைகிறது. இது பெனுகஞ்சிப்ரோலு நகரம், கீசரா கிராமம் ஆகியவற்றில் பாய்ந்து இறுதியாக புளிச்சிந்தலா அணையின் கீழ் நந்திகம அருகே உள்ள ஏதுரு கிராமத்தில் கிருஷ்ணா ஆற்றில் கலக்கிறது. இந்த ஆற்றில் சுமார் 6,650 எக்டேர் நிலங்களுக்கு நீர்ப்பாசன வசதிக்காக ஜக்கையப்பேட்டை அருகே முனியேறு தடுப்பணை 1898ஆம் ஆண்டு கட்டப்பட்டது.
# முனியேறு

## பாலங்கள்

நகரில் முனியேறு ஆற்றின் குறுக்கே இரண்டு பாலங்கள்.]]
கம்மம் நகரம் மற்றும் கம்மம் மாவட்டத்தில் உள்ள பிற பகுதிகளுக்கு நாகார்ஜுன்சாகர் தண்ணீர் செல்வதற்காக முனியேறு குறுக்கே ஒரு நீர்ப்பாலம் கட்டப்பட்டுள்ளது. கம்மம் புதிய பாலத்தின் வழியாகக் கனரக வாகனங்களும் பழைய பாலம் வழியாகப் பிற வாகனங்களும் செல்கின்றன.  
நெலகொண்டப்பள்ளி மற்றும் கோடாட்டை பிரகாஷ்நகர் வழியாகக் கம்மம் வரை இணைக்க புதிய பாலம் கட்டும் பணி தொடங்கியுள்ளது. இந்த பாலம் பயண தூரத்தை மிச்சப்படுத்துவதுடன், முனியேறு ஆறு எளிதில் செல்ல உதவும்.  
கிருஷ்ணா மாவட்டத்தில் லிங்கலா கிராமத்தில் சாலை மற்றும் ரயில் பாலம் உள்ளது. பெனுகஞ்சிப்ரோலுவில் சாலைப் பாலம் உள்ளது, நந்திகமவில் தேசிய நெடுஞ்சாலை 9-ல் ஒரு பாலம் உள்ளது. ,
# முனியேறு

## வெள்ளம்

கம்மத்துடன் மகபூபாபாத், டோர்னக்கல் மற்றும் பிற பகுதிகளில் பெய்யும் அதிகப்படியான மழையால் முனியேறு ஆற்றில் தொடர்ந்து வெள்ளப்பெருக்கு ஏற்படுகிறது. 2013 முனியேறு ஆற்றில் அதிக அளவில் நீர் சென்றது. இதனால் ஆற்றின் கரையோரத்தில் வெள்ளத்தினைத் தடுக்க கரை கட்டும் திட்டம் உருவாக்கப்பட்டது.
# சக்ரா ஆறு

**சக்ரா ஆறு** (*Chakra River*) என்பது மேற்கு இந்தியாவில் கர்நாடக மாநிலத்தில் குந்தாபுரா மற்றும் குங்கோல்லி வழியாகப் பாயும் ஒரு ஆறு ஆகும். இது பஞ்சகங்காவலி ஆறு எனப்படும் சௌபர்ணிகா நதி, வராஹி நதி மற்றும் குப்ஜா நதியுடன் கலந்து அரபிக்கடலில் கலக்கிறது.  
சக்ரா நகர் என்பது இந்த நதியால் பிரபலமான ஒரு சிறிய நகரம் ஆகும். சக்ராநகர் மங்களூருவிலிருந்து மாஸ்திகட், நாகரா வழியாகப் சீமக்கா வழியில் உள்ளது. லிங்கனமக்கி அணைக்கு மதகுகள் இல்லாத, சமன்படுத்தும் நீர்த்தேக்கமாக நீண்ட காலத்திற்கு முன்பு கட்டப்பட்ட சக்ரா அணையும் உள்ளது. இந்த அணையைப் பார்வையிடச் சிறப்பு அனுமதி தேவை. சக்கரா நகரைச் சுற்றியுள்ள பகுதிகளில் நீர்ப்பாசன நோக்கத்திற்காக சக்கரா அணை கட்டப்பட்டது. சக்ரா அணை கர்நாடகா ஆற்றல் பகிர்மான கூட்டு நிறுவனம் மூலம் நிர்வகிக்கப்படும் திட்டமாகும்.
# சுல்கி நாலா

**சுல்கி நாலா** (*Chulki Nala*) என்பது இந்தியாவின் கர்நாடகம் மாநிலத்தில் பிதார் மாவட்டத்தில் உள்ள ஒரு ஆறு ஆகும். இது பசவகல்யாண் வட்டத்தில் உள்ள சவுக்கிவாடியில் தொடங்குகிறது. இது 42 கி. மீ. தூரம் ஓடி பிதார் மாவட்டத்தில் உள்ள கரஞ்சா ஆற்றில் கலக்கிறது. பீதர் மாவட்டத்தில் உள்ள பசவ கல்யாண வட்டத்தின் முசுதாபூர் கிராமத்திற்கு அருகில் பாசனம் மற்றும் குடிநீர்த் தேவைக்காக ஒரு கூட்டு அணை கட்டப்பட்டுள்ளது. இந்த அணையில் 0.93 டிஎம்சி அடி நீர் இருப்பு செய்யலாம். இதனுடைய நீர்ப்பிடிப்பு பகுதி சுமார் 243.55 சதுர கி.மீ. ஆகும். இதன் மூலம் பசவகல்யாண நகருக்குக் குடிநீர் வழங்கப்படுகிறது.
# பெனாய்ட் பால் எமிலி கிளாபிரான்

**பெனாய்ட் பால் எமிலி கிளாபிரான்** (Benoît Paul Émile Clapeyron) (26 ஜனவரி 1799 - 28 ஜனவரி 1864) ஒரு பிரெஞ்சு பொறியாளர் மற்றும் இயற்பியலாளர், வெப்ப இயக்கவியலின் நிறுவனர்களில் ஒருவர்.  
பாரிஸில் பிறந்த இவர் ஈகோல் பல்தொழில்நுட்பக் கல்லூரியில் பயின்று 1818 ஆம் ஆண்டில் பட்டம் பெற்றார். இவர் ஈகோல் டெஸ் மைன்சிலும் படித்தார். 1820 ஆம் ஆண்டில், இவரும் கேப்ரியல் லாமேவும் செயின்ட் பீட்டர்ஸ்பர்க்கிற்குச் சென்று அங்குள்ள பொதுப்பணிப் பள்ளியில் கற்பிக்கவும் வேலை செய்யவும் சென்றனர். ஜூலை 1830 புரட்சிக்குப் பிறகுதான் இவர் பாரிசுக்குத் திரும்பினார், பாரிசை வெர்சாய்ஸ் மற்றும் செயிண்ட்-ஜெர்மனுடன் இணைக்கும் முதல் இருப்புப்பாதையின் பாதையின் கட்டுமானத்தை மேற்பார்வையிட்டார். கிளாபிரான் தனது நீராவிப் பொறி வடிவமைப்புகளை 1836 ஆம் ஆண்டில் இங்கிலாந்துக்கு எடுத்துச் சென்றார். அங்கு சார்ப், இராபர்ட்ஸ் அண்ட் கோவிடம் இந்த வேலையை ஒப்படைத்தார்.  
கிளாபிரான், பியர்-டொமினிக் பசைனின் (கணித வல்லுனர்) மகளும், பியர்-டொமினிக் (அடோல்ஃப்) பசைன் (இரயில்வே பொறியாளர்) மற்றும் ஃபிரான்கோயிஸ் அசில்லே பசைன் (பிரான்ஸின் மார்ஷல்) ஆகியோரின் மூத்த சகோதரியுமான மெலனி பசைனை மணந்தார்.
# பெனாய்ட் பால் எமிலி கிளாபிரான்

## வேலை

1834 ஆம் ஆண்டில், இவர் நவீன வெப்ப இயக்கவியலின் உருவாக்கத்தில் தனது முதல் பங்களிப்பைச் செய்தார். *மெமொயர் சுர் லா புய்சன்ஸ் மோட்ரிஸ் டி லா சாலூர்* (*வெப்பத்தின் உந்து சக்தி பற்றிய நினைவு* ) என்ற தலைப்பில் ஒரு அறிக்கையை வெளியிட்டார். அதில் இவர் இரண்டு ஆண்டுகளுக்கு முன்னதாக இறந்து விட்ட இயற்பியலாளர் நிக்கோலஸ் லியோனார்ட் சாடி கார்னோட்டின் பணியை நிறைவு செய்தார். கார்னோட் ஒரு பொதுவான வெப்ப இயந்திரத்தின் அழுத்தமான பகுப்பாய்வை உருவாக்கியிருந்தாலும், இவர் குழப்பமான மற்றும் ஏற்கனவே நவீன நடைமுறையிலல்லாத கலோரிக் கோட்பாட்டைப் பயன்படுத்தினார்.  
கிளாபிரான், அவரது நினைவுக் குறிப்பில், கார்னோட்டின் வேலையை மிகவும் அணுகக்கூடிய மற்றும் பகுப்பாய்வு வரைகலை வடிவத்தில் வழங்கினார். கார்னட் சுழற்சியை ஒரு காட்டி வரைபடத்தில் மூடிய வளைவாகக் காட்டினார், கனஅளவிற்கு எதிரான அழுத்தத்தின் விளக்கப்படம் (இவரது நினைவாக **கிளாபிரானின் வரைபடம்** என்று பெயரிடப்பட்டது). 1843 ஆம் ஆண்டில் ஜோஹன் போகெண்டோர்ஃப் அதை ஜெர்மன் மொழியில் மொழிபெயர்த்தபோது கார்னோட் பற்றிய கிளாபிரானின் பகுப்பாய்வு மிகவும் பரவலாகப் பரவியது.  
1842 ஆம் ஆண்டில் கிளாபிரான் "பல்வேறு வால்வுகள் திறக்கப்படுவதற்கு அல்லது மூடப்படுவதற்கு வேண்டிய பிஸ்டனின் உகந்த நிலை" தொடர்பான தனது கண்டுபிடிப்புகளை வெளியிட்டார். 1843 ஆம் ஆண்டில், கிளாபிரான், ஏற்கனவே கார்னோட் பரிந்துரைத்திருந்த, மேலும் ஒரு மீளக்கூடிய செயல்முறையின் கருத்தியலை உருவாக்கியதோடு *கார்னோட்டின் கொள்கையின்* உறுதியான அறிக்கையை வெளியிட்டார். இது இப்போது வெப்ப இயக்கவியலின் இரண்டாவது விதி என்று அழைக்கப்படுகிறது.  
இந்த அடித்தளங்கள், ரூடால்ப் கிளாசியஸின் வேலையின் கணிசமான நீட்டிப்புகளைச் செய்ய இவருக்கு உதவியது. இச்சமன்பாடு இப்போது கிளாசியஸ்-கிளாபிரான் சமன்பாடு என்று அழைக்கப்படும் தொடர்பாக உள்ளது. இது பொருளின் இரண்டு நிலைகளுக்கு இடையிலான நிலை மாற்றத்தை வகைப்படுத்துகிறது. பின்னர் ஸ்டீஃபன் பிரச்சனைகள் என அறியப்பட்ட நிலை மாற்றங்களின் கேள்விகளை இவர் மேலும் பரிசீலித்தார்.  
நல்லியல்பு வாயுக்களின் குணாதிசயம், ஒரே மாதிரியான திடப்பொருட்களின் சமநிலை மற்றும் தொடர்ச்சியான கற்றைகளின் நிலைகளின் கணக்கீடுகள், குறிப்பாக மூன்று தருணங்களின் தேற்றம் ( கிளாபிரானின் **தேற்றம்** ) ஆகியவற்றிலும் கிளாபிரான் பணியாற்றினார்.
# பெனாய்ட் பால் எமிலி கிளாபிரான்

## கௌரவங்கள்

- அகாடமி டெஸ் சயின்சஸ் உறுப்பினர், (1858).
- ஈபிள் கோபுரத்தில் பொறிக்கப்பட்ட 72 பெயர்களில் இவரது பெயரும் ஒன்று.
# இலலிதாதித்ய முக்தாபிதன்

**முக்தாபிதன்** என்கிற **இலலிதாதித்யன்** (*Lalitaditya alias Muktapida*; ஆட்சிக்காலம் பொ.ஊ. 724–760) இந்திய துணைக் கண்டத்தில் உள்ள காஷ்மீர் பகுதியை ஆண்ட கார்கோட வம்சத்தின் சக்திவாய்ந்த ஆட்சியாளர் ஆவார். இலலிதாதித்தன் தன்னை புராண நாக மன்னன் கார்கோடகனின் வழித்தோன்றல் என்று கூறிக்கொண்டார்.
# இலலிதாதித்ய முக்தாபிதன்

## வரலாறு

பொ.ஊ. 12 ஆம் நூற்றாண்டின் வரலாற்றாசிரியர் கல்கணர் இலலிதாதித்யனை ஒரு உலக வெற்றியாளராகக் குறிப்பிடுகிறார். அவரது இராஜதரங்கிணியில் இவருக்கு அற்புதமான சக்திகள் இருந்ததால் விரிவான வெற்றிகள் ஏற்பட்டதாகக் குறிப்பிடுகிறார். கல்கணரின் கூற்றுப்படி, இலலிதாதித்யன் மத்திய இந்திய மன்னர் யசோவர்மனை தோற்கடித்தார். பின்னர் இந்தியாவின் கிழக்கு மற்றும் தெற்கு பகுதிகளுக்கு அணிவகுத்துச் சென்றார். இவர் காஷ்மீருக்குத் திரும்பும் வழியில் மேலும் பல ஆட்சியாளர்களை அடிபணியச் செய்தார். பின்னர் பல வடகணரின் கணக்கின் மறுகட்டமைப்பின் அடிப்படையில், கலை வரலாற்றாசிரியர் ஹெர்மன் கோட்ஸ் (1969) இந்தியாவின் முக்கிய பகுதிகள் மற்றும் இன்றைய ஆப்கானித்தான் மற்றும் நடு ஆசியாவை உள்ளடக்கிய ஒரு குறுகிய கால சாம்ராஜ்யத்தை இலலிதாதித்யன் உருவாக்க முடிந்தது என்று கருதுகிறார். காஷ்மீரின் வரலாற்றை எழுதும் அடுத்தடுத்த எழுத்தாளர்களால் கோட்ஸின் பகுப்பாய்வு ஏற்றுக்கொள்ளப்பட்டு பரவலாக மேற்கோள் காட்டப்பட்டது. இருப்பினும், கல்கணரின் கணக்கு இலலிதாதித்யனின் அண்டை ஆட்சியாளர்களின் பதிவுகளால் ஆதரிக்கப்படவில்லை. உதாரணமாக, தாங் வம்சத்தின் நாளேடுகள் இவரை தாங் பேரரசரின் அடிமையாகக் காட்டுகின்றன. இதன் விளைவாக, பல அறிஞர்கள் கல்கணரின் கணக்கை புராண மிகைப்படுத்தல் என்று நிராகரித்துள்ளனர்.  
இவ்வாறான மிகைப்படுத்தல்கள் இருந்தபோதிலும், இலலிதாதித்தன் பொதுவாக தனது வம்சத்தின் மிகவும் சக்திவாய்ந்த அரசராக ஏற்றுக்கொள்ளப்படுகிறார். இவர் காஷ்மீரில் இப்போது சிதிலமடைந்துள்ள மார்தாண்ட சூரியன் கோயில் உட்பட பல ஆலயங்களை நிறுவினார். இவர் பல நகரங்களையும் நிறுவினார். பரிகாசபுரத்தில் ஒரு புதிய தலைநகரம் உட்பட, இவர் ஸ்ரீநகரையும் பராமரித்து வந்தார்.
# இலலிதாதித்ய முக்தாபிதன்

## ஆட்சிக் காலம்

இலலிதாதித்தனின் ஆட்சி 36 ஆண்டுகள், 7 மாதங்கள், 11 நாட்கள் நீடித்ததாக கல்கணர் குறிப்பிடுகிறார். பொ.ஊ. 700-736 காலத்தில் இலலிதாதித்தன் ஆட்சி செய்ததாக அவர் கூறுகிறார். இருப்பினும், இது சரியல்ல, ஏனெனில் இவரது முன்னோடி பொ.ஊ. 720 இல் தாங் தலைநகர் சாங்கானுக்கு தூதரகத்தை அனுப்பியதாக அறியப்படுகிறது. தாங் பதிவுகளில் "தியான்மு" என்று குறிப்பிடப்பட்ட இந்த முன்னோடி, ஒருவேளை தாராபிதனாக இருக்கலாம், இருப்பினும் சில அறிஞர்கள் அவரை சந்திரபிதன் என்று அடையாளம் காட்டியுள்ளனர். நவீன வரலாற்றாசிரியர்கள் இலலிதாதித்தனின் ஆட்சிக்காலம் பொ.ஊ. 724/5 - சு. 760 என தோராயமாக கணித்துள்ளனர்.
# இலலிதாதித்ய முக்தாபிதன்

## சூரியக் கோவில்

இலலிதாபுரத்தில், இலலிதாதித்யன் சூரியக் கடவுளுக்கு) சன்னதியைக் கட்டியதாகவும், கன்னோசியின் நிலத்தையும் அதன் கிராமங்களையும் இந்தக் கோயிலுக்கு வழங்கியதாகவும் கல்கணர் குறிப்பிடுகிறார். கூடுதலாக, இவர் மார்தாண்ட சூரியன் கோயிலையும் அதைச் சுற்றியுள்ள நகரங்களையும் உருவாக்கினார்.
# கதம் ஆறு

**கதம் (கடம்) ஆறு** (*Kadam River*) என்பது இந்தியாவில் தெலுங்கானாவின் நிர்மல் மாவட்டத்தில் பாண்ட்வபூர் (பாண்டபூர் அல்லது பாண்டவபூர்) கிராமத்திற்கு அருகில் ஓடும் கோதாவரி ஆற்றின் துணை ஆறாகும்.
# கதம் ஆறு

## தோற்றமும் ஆற்றோட்டமும்

இந்த ஆறு அடிலாபாத் மாவட்டத்தில் பசார்ஹத்னூருக்கு அருகில் உருவாகி தென்கிழக்கு பகுதிகளில் பாய்கிறது. குந்தலா என்ற இடத்தில் இந்த ஆற்றில் குந்தலா நீர்வீழ்ச்சி உள்ளது. இது ஐதராபாத்திலிருந்து ஒரு நாள் பயணமாகச் சுற்றுலா செல்ல சிறந்த இடமாக உள்ளது. கடம் திட்டம் என்பது தெலங்காணா மாநிலம், அதிலாபாத் மாவட்டம், கடம் மண்டல் அருகே கோதாவரியின் கிளை நதியான கடம் ஆற்றின் குறுக்கே உள்ள ஒரு பெரிய நீர்த்தேக்கமாகும். இந்த திட்டத்திற்கு அப்பால், இந்த ஆறு கோதாவரியினை நோக்கி ஒரு நீண்ட நேர்கோட்டில் பாய்கிறது.
# இராணி சுகந்தா

**சுகந்தா** (*Sugandha*: ஆட்சிக் காலம்; பொ.ச. 883 – 914) 10-ஆம் நூற்றாண்டில் இந்திய துணைக் கண்டத்தில் காஷ்மீரின் ஆட்சியாளராக இருந்தார். இவர் காஷ்மீரின் மன்னரான சங்கரவர்மனை மணந்தார். மேலும் பொ.ச.885 முதல் 902-இல் சங்கரவர்மன் இறக்கும் வரை காஷ்மீரின் இராணி மனைவியாக இருந்தார். பின்னர், தனது மகன் கோபாலவர்மனின் சிறுவயது காரணமாக ஆட்சியாளரானார். 904-இல் அரியணைக்கு வாரிசுகளான அனைத்து வாரிசுகளும் இறந்தபோது காஷ்மீர் ராணியாக அறிவிக்கப்பட்டார். ஆனாலும் இவர் 906 இல் தந்திரிகளால் பதவி நீக்கம் செய்யப்பட்டார். அவர்கள் பார்த்தா என்பவரை மன்னராக நிறுவினர். சுகந்தா காஷ்மீரின் அரியணையைத் தொடர்ந்து உரிமை கொண்டாடி, பின்வாங்கி அஸ்கபுரத்தில் (இன்றைய உஷ்கூர், பாரமுல்லா) வசித்தார். 914-இல் இவர் பார்த்தா மற்றும் தந்திரிகளுக்கு எதிராக போர் தொடுத்தார். ஆனால் போரில் தோல்வியுற்று சிறையில் அடைக்கப்பட்டு பின்னர் 'நிஸ்பாலக விகாரம்' என்ற புத்த மடாலயத்தில் கொல்லப்பட்டார்.
# இராணி சுகந்தா

## ஆரம்ப வாழ்க்கையும் திருமணமும்

சுகந்தா, காஷ்மீருக்கு அருகிலுள்ள ஒரு இராச்சியத்தின் மன்னரான சுவாமிராஜாவின் மகளாவார். அவருக்கு சுரேந்திரவதி என்ற மனைவி உட்பட குறைந்தது மூன்று ராணிகள் இருந்தனர். பொ.ச. 885 முதல் 902 வரை காஷ்மீரின் மன்னராக ஆட்சி செய்த சங்கரவர்மனை சுகந்தா மணந்தார். பின்னர், இவரது மகன் கோபாலவர்மன் ஆட்சிக்கு வந்தார். சுகந்தா கோபாலவர்மனுக்கு ஆட்சிப் பிரநிதியாக செயல்பட ஆரம்பித்தார்.  
கோபாலவர்மனின் மரணத்திற்குப் பிறகு, அவரது சகோதரர் சங்கதா மன்னரானார், ஆனால் அவரும் பத்து நாட்களுக்குப் பிறகு மர்மமான முறையில் இறந்தார். பொ.ச 906-இல் தான் பதவி நீக்கம் செய்யப்பட்டதைத் தொடர்ந்து, சுகந்தா காஷ்மீரின் அரியணையைத் தொடர்ந்து உரிமை கோரினார். மேலும் அஸ்கபுரத்தில் (தற்போதைய உஷ்கூர், பாரமுல்லா) வசிப்பதற்காக பின்வாங்கினார். ஏப்ரல் 914 இல் ஸ்ரீநகரின் புறநகர்ப் பகுதியில் கடுமையான போர் நடந்தது.  
சுகந்தா தனது ஆட்சியின் போது, சுகந்தபுரம், கோபாலபுரம் போன்ற நகரங்களையும், கோபாலகேசவம் என்ற விஷ்ணு கோவிலையும், கோபாலமடம் என்ற மடத்தையும் கட்டினார். இவர் பதானில் அமைந்துள்ள சுகந்தேசக் கோவிலையும் கட்டினார்.  
சங்கரவர்மன், சுகந்தாவுடன் இணைந்து, சங்கரபுரத்தின் புதிய தலைநகரில், சங்கர கௌரீசுவரர், சுகந்தேசுவரர் என்ற இரண்டு கோவில்களை எழுப்பி மகாதேவருக்கு அர்ப்பணித்தார். இந்த இரண்டு கம்பீரமான கோவில்கள் இன்றும் நவீன கால பதானில் நிற்கின்றன.  
சுகந்தாவின் நாணயம் இவரது சக்திக்கு ஒரு முக்கியமான உறுதிப்படுத்தும் சான்றாகும். மேலும், அது 'சிறீசுகந்த தேவன்' என்ற ஆண்பால் அடைமொழியால் இவரைக் குறிக்கிறது.
# இராணி சுகந்தா

## இதனையும் பார்க்கவும்

- கோத ராணி
- இராணி தித்தா
- இராஜதரங்கிணி
# கூக்கல்துறை

**கூக்கல்துறை** என்பது தமிழ்நாடு மாநிலத்தின் நீலகிரி மாவட்டத்திலுள்ள ஒரு புறநகர்ப் பகுதியாகும்.
# கூக்கல்துறை

## நீலகிரி மாவட்ட கிராமங்கள்

நீலகிரி மாவட்டத்தில் பல்வேறு மலைக்கிராமங்கள் உள்ளன. வடகிழக்கில் கோடநாடு,தென்கிழக்கில் கெத்தை, மேற்கில் முதுமலை, வடமேற்கில் கூக்கல்துறை என உள்ள நீலகிரி மாவட்டத்தில் ஆயிரக்கணக்கான கிராமங்கள் உள்ளன.  
கர்நாடகப் பகுதியில் இருந்து தமிழகத்திற்கு வர உதவும் மேற்குக் கணவாயாக கூக்கல்துறை கிராமம் உள்ளது. நீலகிரி மாவட்ட வருவாய்க் கிராமங்களில் ஒன்றான கூக்கல் கிராமத்திற்கு கிராமம் இதுவாகும். சிறியூர் என்ற மசினகுடிக்கு அருகில் உள்ள இருளர் கிராமத்தில் இருந்து கூக்கல்துறைக்கு ஒற்றையடி பாதையும் உள்ளது. ஆண்டுதோறும் கூக்கல் துறை சுற்று வட்டாரங்களில் இருந்து மாரியம்மன் கோவில் திருவிழாவிற்குச் சிறியூருக்குச் செல்லும் வழக்கம் இன்றும் நடைமுறையில் உள்ளது. கூக்கல் ஊராட்சி மன்றத்திற்கு உட்பட்ட ஓர் ஊராக கூக்கல் துறை உள்ளது.  
அரசு மருத்துவ மனை, அரசு உயர்நிலைப்பள்ளி, கனரா வங்கி, கூட்டுறவு வங்கி என பல்வேறு அலுவலகங்களும் இங்கு உள்ளன. எட்டட்டி எனப்படும் எட்டு படுக சமுதாய ஊர்களும் 24 தமிழர், மலையாளிகள் உள்ளிட்ட பல்வேறு சமூக மக்களின் ஊர்களும் கூக்கல்துறையைச் சுற்றிலும் உள்ள மலைகளில் உள்ளன.
# கூக்கல்துறை

## மக்கள்

சுமார் எழுநூறு ஆண்டுகளுக்கு முன்பாக மைசூரிலிருந்து பந்திப்பூர் காடுகளின் வழியாக படுக சமுதாய மக்கள் குடியேறினர் என்ற செய்தியைக் குறிஞ்சித் தேன் என்ற நூலில் குறிப்பிடுகிறார் ராஜம் கிருஷ்ணன். படுகர்களில் ஒரு பிரிவினரான கௌடர்கள் கூக்கல் கிராமம் வழி வந்தவர்கள் எனக் குறிப்பிடுகிறார் சுகுமாரன்.
# கூக்கல்துறை

## விவசாயம்

இங்கு தேயிலை, காப்பி போன்ற பணப்பயிர்கள் விளைவிக்கப்படுவதில்லை. காரணம் இங்குள்ள காலநிலை பணப்பயிர்களுக்கு ஏற்றதாக இல்லாமல் தற்காறிகளுக்கு ஏற்றதாக மட்டுமே உள்ளது தான். உலகப் புகழ் பெற்ற ஆரஞ்சு பழங்கள் இங்கு விளைகின்றன. இந்தப் பகுதி ஆரஞ்சு பழத்துக்குப் புகழ்பெற்றது. தற்போது ஆரஞ்சு பழங்கள் பயிரிடுவது குறைந்துள்ளது. தற்காறி வகைகளான காரட், பீன்ஸ், முட்டைகோஸ், உருளைக் கிழங்கு, பீட்ரூட் போன்றவை இங்கு உற்பத்தி செய்யப்படுகின்றன. சீனக் காய்கறிகள் தற்போது நாம்தாரி போன்ற நிறுவனங்களால் ஊக்குவிக்கப்பட்டு உற்பத்தி செய்யப்பட்டு வருகிறது.
# கூக்கல்துறை

## எல்க் அருவி

எல்க் அருவியானது கோத்தகிரியில் இருந்து 7 கி.மீ. தொலைவில் உயிலட்டி கிராமத்தின் கீழ்ப்புறம் உள்ளது கட்டபெட்டு பகுதியில் உற்பத்தியாகி கூக்கல்துறை வழியே ஓடும் சிற்றாறு பவானிசாகர் அணையில் கலக்கிறது. மழைக்காலத்தில் மட்டுமே இதில் தண்ணீர் வரும். படுகர் இன மக்களின் குடி இருப்பு வழியே இந்த இடத்துக்குச் செல்லும் சாலை ஊடுருவிச் செல்கிறது. இந்த இடத்திலிருந்து வடக்குப் பக்கமாக நகர்ந்தால் கூக்கல் பள்ளத்தாக்கின் அழகிய தோற்றத்தை ரசிக்க முடியும்.
# கூக்கல்துறை

## கன்னேரிமுக்கு சல்லிவன் பங்களா

1819 ஆம் ஆண்டு ஆணையராக இருந்த சல்லிவன் கட்டிய இரண்டடுக்கு மாளிகை இப்போது சிதைந்த நிலையில் இருக்கிறது. தமிழக அரசால் சல்லிவன் மாளிகை தற்போது புதுப்பிக்கப்பட்டுள்ளது.நீலகிரி மலையில் அந்நாளில் கட்டப்பட்ட முதல் ஐரோப்பியர் குடியிருப்பு இதுதான். எல்க் அருவி நீர்வீழ்ச்சி கூக்கல்துறைக்கு முன் அரை கிலோ மீட்டர் முன்பாகவே உள்ளது.
# கூக்கல்துறை

## 1978 - மழை வெள்ளச் சேதம்

1978-இல் பெருவெள்ளம் ஏற்பட்ட போது இந்த கூக்கல்துறை பகுதிக்கு அன்றைய முதல்வராக இருந்த ம. கோ. இராமச்சந்திரன் வருகை புரிந்து நிவாரணப் பணிகளை மேற்கொண்டார். 1978 வெள்ளத்தில் ஏராளமான உயிர்கள் பலியாயின. அதன் பின்னர் இப்பகுதியில் அரசு சார்பில் பாலம் கட்டப்பட்டு, ஆற்றங்கரையோரப் பகுதி மக்கள் கிருத்துவ மறைபணியாளர்களின் பெருங்கொடையால் பொன்நகர் என்ற ஓர் உருவாக்கப்பட்டு மக்கள் புதிய குடியிருப்பில் அமர்த்தப்பட்டனர்.
# பியரி ஆடெட்

**பியரி-அகஸ்டே ஆடெட்** (Pierre-Auguste Adet) (17 மே 1763 நெவர்ஸ் - 19 மார்ச் 1834 பாரிஸ் ) ஒரு பிரெஞ்சு அறிவியலாளர், அரசியல்வாதி மற்றும் இராஜதந்திரி ஆவார்.  
இவர் ஒரு புதிய வேதியியல் குறியீட்டு முறைமையில் லாவோசியர் உடன் பணிபுரிந்தார். மேலும், 1789 ஆம் ஆண்டில் நிறுவப்பட்ட *அன்னல்ஸ் டி சிமி* என்ற அறிவியல் பருவ இதழின் செயலாளராக இருந்தார். கிளேசியல் அசிட்டிக் அமிலமும் வினிகரில் உள்ள அசிட்டிக் அமிலமும் ஒரே பொருள் என்பதை நிரூபித்தார்.  
1796 ஆம் ஆண்டில், ஆடெட் அமெரிக்கன் தத்துவவியல் சங்கத்தின் உறுப்பினராகத் தேர்ந்தெடுக்கப்பட்டார்.  
இவர் கடற்படை மற்றும் காலனிகளின் அமைச்சரான ஜீன் டல்பரடேவின் செயலாளராக இருந்தார் . அவர் செயிண்ட்-டோமிங்குக்கு ஆணையராக இருந்தார். இவர் பின்னர் அமெரிக்காவிற்கான பிரெஞ்சு தூதரானார். இவர் ஓஹியோ நதி மற்றும் மிசிசிப்பி நதியின் உளவுத்துறைக்கு ஜார்ஜஸ்-ஹென்றி-விக்டர் கொலோட்டை அனுப்பினார்.  
1803 ஆம் ஆண்டில், அவர் நீவ்ரே *பிரான்சின் திணைக்களங்களுக்குத் தலைவரானார்*. 1809 ஆம் ஆண்டில், இவர் கார்ப்ஸ் லெஜிஸ்லாடிஃப் உறுப்பினராக இருந்தார்.
# அவல் பால்

**அவல் பால்** அல்லது **அவில் பால்** (*Avil Milk*) என்பது கேரளாவின் மலபார் பகுதியின் தெருக்களில் விற்கப்படும் ஒரு கேரள சமையல் பானமாகும். அவல் பால், பழுத்த வாழைப்பழங்கள், பால் மற்றும் பருப்புகளுடன் சேர்த்து, அவல் கொண்டு தயாரிக்கப்படுகிறது.
# அவல் பால்

## வரலாறு

கேரளாவில் உள்ள மலப்புரம் மாவட்டத்திற்கே தனித்துவம் வாய்ந்த அவல் பால், முதன் முதலில் மலப்புரம் மாவட்டத்தில் உள்ள விஎச் அவல் பால் கோட்டக்கல்லில் உருவானது. இந்த பால் கலவையில் முக்கிய பொருட்களாக வறுத்த அரிசி அவல்/போஹா (அரிசி), சிக்யுடா வாழைப்பழம்/ மைசூர் வாழைப்பழம் (பாளையம் கோடன் வாழைப்பழம்), வறுத்த வேர்க்கடலை மற்றும் பருப்புகள் உள்ளன. இதைக் காலை உணவுடன் அல்லது இனிப்பாகப் பயன்படுத்தலாம்.
# அவல் பால்

## தேவையான பொருட்கள்

- அவல்: தடிமனான அவலினைப் பயன்படுத்துவது நல்லது. மெல்லிய அவல் மிக விரைவில் கரைந்துவிடும்.
- நெய் அல்லது வெண்ணெய்: இது விருப்பமானது ஆனால் சுவையாகவும், நிறைவாகவும் இருக்கும். அவல் மற்றும் பருப்புகளை வறுக்கவும் இதைப் பயன்படுத்தவும்.
- வாழைப்பழம்: எந்த பழுத்த வாழைப்பழத்தினையும் பயன்படுத்தலாம். ஒரு முட்கரண்டியினைப் பயன்படுத்தி வாழைப்பழத்தினை மசித்துப் பயன்படுத்தலாம்.
- பால்: குளிர்ந்த பால் நல்லது. தேங்காய்ப் பால், பாதாம் பால், முந்திரி பால் போன்றவற்றையும் ஒரு சிட்டிகை ஏலக்காய்த் தூள் அல்லது இலவங்கப்பட்டை தூள் (இது பாலிற்குச் சுவை கூட்டும்)
- வறுத்த பருப்புகள்: வேர்க்கடலை, முந்திரி, பாதாம் போன்றவை.
- இனிப்பு: சுவைக்கு ஏற்ப தேன், சர்க்கரை போன்றவற்றைப் பயன்படுத்தலாம்.
# அவல் பால்

## செய்முறை

அவல் பால் செய்முறை மிகவும் எளிதானது. முதலில், நெய்/வெண்ணெய் சேர்த்தோ அல்லது சேர்க்காமலோ அவலினை வறுத்துக் கொள்ளவேண்டும். பின்னர் நெய்யில் சிறிதளவு அவலினை வறுக்கவேண்டும். இதனால் உணவு இன்னும் முழு நிறைவாக இருக்கும். பருப்பு/கொட்டைகள் ஏற்கனவே வறுக்கப்படவில்லை என்றால் வறுக்கவும். வாழைப்பழத்தை ஒரு முட்கரண்டி கொண்டு மசிக்கவும். பருவகால பழங்களைப் பயன்படுத்தினால் துண்டுகளாக நறுக்கவும். பால் குளிர்ச்சியாக இருப்பதை உறுதிப்படுத்திக் கொள்ளுங்கள். எல்லாவற்றையும் உயரமான கண்ணாடி கோப்பையில் சேகரித்து, கிளறி சாப்பிடலாம் அல்லது குடிக்கலாம்!
# அவல் பால்

## மேலும் பார்க்கவும்

- போஹா (அரிசி)
- கோட்டக்கல்
- வாழை
# வாழைத்தண்டு

வாழைத்தண்டு (*Banana pith*) என்பது வாழைமரத்தின் உள்ளே உள்ள நடுப்பகுதியினைக் குறிப்பதாகும். இது வாழைமரத்தின் மையத்தில் அமைந்துள்ள பொய்த் தாவரத்தண்டு வகையாகும். இதில் மாவு மற்றும் நார்ச்சத்து நிறைந்து காணப்படும். இது உணவிற்காகப் பயன்படுத்தப்படும் ஓர் காய்கறி ஆகும். இது பிலிப்பீன்சு, மலேசியா, இந்தோசீனா, இலங்கை, தென்னிந்தியாவின் உணவு வகைகளில் பயன்படுத்தப்படுகிறது.
# வாழைத்தண்டு

## மருத்துவப் பயன்பாடு

வாழைத்தண்டு பலவகையான மருத்துவப் பயன்பாடுகளைக் கொண்டுள்ளது. வாழைத்தண்டில் பொட்டாசியம், உயிர்ச்சத்து பி6 நிறைந்து காணப்படும். வாழைத்தண்டினை பச்சையாகவோ, பொரியல் செய்தோ, சூப் வைத்தோ பயன்படுத்தலாம். இரத்த அழுத்தம் மற்றும் சிறுநீர் பாதைத் தொற்று நோயினைக் குணப்படுத்தப் பயன்படுகிறது.
# வாழைத்தண்டு

## மேலும் பார்க்கவும்

- வாழைப்பழம்
- வாழை இலை
- பனங்கிழங்கு
- சவ்வரிசி
# பள்ளபாளையம், ஈரோடு

**பள்ளபாளையம்** (**Pallapalayam**), தமிழ்நாட்டின் ஈரோடு மாவட்டம், பெருந்துறை வட்டத்தில் அமைந்த பேரூராட்சி ஆகும். இந்த பேரூராட்சி 15 வார்டுகள் கொண்டது. இது ஈரோடு நகரததிற்கு தெற்கே 22 கிலோ மீட்டர் தொலைவிலும், சென்னிமலையிலிருந்து 6 கிலோ மீட்டர் தொலைவில் உள்ளது.
# பள்ளபாளையம், ஈரோடு

## மக்கள் தொகை பரம்பல்

2011 இந்திய மக்கள் தொகை கணக்கெடுப்பின்படி, 2,164 குடியிருப்புகள் கொண்ட பள்ளபாளைய்ம் பேரூராட்சியின் மொத்த மக்கள் தொகை 7,263 ஆகும். மக்கள் தொகையில் ஆண்கள் 3,624 மற்றும் 3,639 பெண்கள் உள்ளனர். பாலின விகிதம் 1000 ஆண்களுக்கு 1,004 பெண்கள் வீதம் உள்ளனர். 6 வயதிற்குட்பட்ட குழந்தைகள் எண்ணிக்கை 508 - 7% ஆகும். சராசரி எழுத்தறிவு 65.6% ஆகும். மக்கள் தொகையில் பட்டியல் மக்கள் மற்றும் பழங்குடிகள் முறையே 1,425 மற்றும் 1 ஆகவுள்ளனர். இதன் மக்கள் தொகையில் இந்துக்கள் 90.54%, கிறித்துவர்கள் 9.17% மற்றும் பிறர் 0.28% ஆக உள்ளனர்.
# பள்ளபாளையம், ஈரோடு

## பொருளாதாரம்

வேளாண்மை மற்றும் கைத்தறி மற்றும் விசைத்தறி நெசவு இப்பேரூராட்சியின் முக்கியத் தொழில்கள் ஆகும்.
# சிமோன்

**சிமோன்** அல்லது **கிமோன்** (*Cimon* or *Kimon* ; ஏ.510– 450கிமு) என்பவர் கிரேக்கத்தில் கி.மு. 5ஆம் நூற்றாண்டின் மத்தியில் வாழ்ந்த ஒரு ஏதெனிய அரசியல்வாதியும் தளபதியும் ஆவார். இவர் மராத்தான் போரில் வெற்றி பெற்ற மில்டியாட்டீசின் மகனாவார். கி.மு. 480–479-ல் கிரேக்கத்தின் மீதான பாரசீகத்தின் படையெடுப்பில் செர்கஸ் தோல்வியடைந்ததைத் தொடர்ந்து ஆற்றல்வாய்ந்த ஏதெனிய கடல் சாம்ராஜ்யத்தை உருவாக்குவதில் சிமோன் முக்கியப் பங்கு வகித்தார். சிமோன் புகழ்பெற்ற ஒரு இராணுவ வீரராக ஆனார். மேலும் சலாமிஸ் போரில் ஈடுபட்ட பிறகு இராணுவத் தளபதி தரத்திற்கு உயர்ந்தார்.  
கிமு 466 இல் யூரிமெடன் ஆற்றுப் போரில் பாரசீக கடற்படை மற்றும் இராணுவத்தை அழித்தது சிமோனின் மிகப்பெரிய வீரச்செயல்களில் ஒன்றாகும். கிமு 462 இல், எலட்களின் கிளர்ச்சிகளின் போது எசுபார்தான்களுக்கு ஆதரவாக இவர் மேற்கொண்ட நடவடிக்கை தோல்வியுற்றது. இதன் விளைவாக, இவர் கிமு 461 இல் ஏதென்சிலிருந்து ஆஸ்ட்ராசிசம் (நாடுகடத்துதல்) செய்யப்பட்டார்; எவ்வாறாயினும், எசுபார்தாவிற்கும் ஏதென்சுக்கும் இடையில் கிமு 451 இல் ஐந்தாண்டு சமாதான உடன்படிக்கைக்கு மத்தியஸ்தராக செயல்பட 10 ஆண்டுகால நாடுகடத்தல் காலம் முடிவதற்குள் இவர் திரும்ப அழைக்கப்பட்டார். எசுபார்த்தன் சார்பு கொள்கையில் இவரின் பங்கேற்பிற்காக, இவர் அடிக்கடி *லாகோனியலாளர்* என்று அழைக்கப்படுகிறார். சிமோன் பெரிக்கிள்சுக்கு எதிராக ஏதெனியன் பிரபுத்துவப் பிரிவை வழிநடத்தினார்.
# சிமோன்

## வாழ்க்கை

### துவக்க ஆண்டுகள்

சிமோன் கிமு 510 இல் ஏதெனியன் பிரபுக்கள் குடும்பத்தில் பிறந்தார். இவர் லாசியாடேயின் (லகியாடை) பிலெய்டே குலத்தைச் சேர்ந்தவர். இவரது தாத்தா சிமோன் கோலேமோஸ் என்பவர் ஆவார், அவர் நான்கு குதிரைகள் கொண்ட தேர் பந்தையத்தில் ஒலிம்பிக்கில் மூன்று முறை வெற்றிபெற்றவர். அவர் பிசிசுட்ரேடசின் மகன்களால் படுகொலை செய்யப்பட்டார். இவரது தந்தை புகழ்பெற்ற ஏதெனியன் தளபதி மில்டியாடீசு தாயார் ஹெகெசிபைல், திரேசிய மன்னர் ஓலோரஸின் மகள் மற்றும் வரலாற்றாசிரியர் துசிடிடீசின் உறவினர்.  
சிமோன் இளைஞனாக இருந்தபோது, ஏதெனிய அரசால் தேசத்துரோக குற்றச்சாட்டின் பேரில் இவரது தந்தை மில்டியாடீசுக்கு 50 தாலந்துகள் அபராதம் விதிக்கப்பட்டது. மில்டியாடீசால் இந்தத் தொகையைச் செலுத்த முடியாததால், அவர் சிறையில் அடைக்கப்பட்டார். சிறையில் அவர் கிமு 489 இல் இறந்தார். சிமோன் இந்தக் கடனை மரபுரிமையாகப் பெற்றார். இவரது குடும்பத் தலைவராக, அவரது சகோதரி அல்லது ஒன்றுவிட்ட சகோதரி எல்பினிசக் இருந்து பொறுப்புகளை கவனிக்க வேண்டியிருந்தது. புளூடார்ச்சின் கூற்றுப்படி, செல்வந்தரான காலியாஸ், எல்பினிஸின் திருமணத்திற்காக சிமோனின் கடன்களை அடைக்க முன்வந்தார். சிமோன் அதற்கு ஒப்புக்கொண்டார்.  
சிமோன் தனது இளமை பருவத்தில் ஒழுங்கான வாழ்க்கை வாழாமல், கடும் குடிகாரராக இருந்தார். மேலும் நாகரீகத்துடன் நடந்துகொள்ளத் தெரியாதவராக இருந்தார் என்ற கெட்ட பெயரைக் கொண்டிருந்தார்; இந்த பிந்தைய குணாதிசயத்தில் இவர் ஒரு ஏதெனியனாக அல்லாமல் எசுபார்டன் போன்றவர் என்று குறிப்பிடப்பட்டார்.
# சிமோன்

## வாழ்க்கை

### திருமணம்

சிமோன் மெகாகிள்சின் பேத்தியும் அல்க்மேயோனிடே குடும்ப உறுப்பினருமான ஐசோடைசை மணந்தார். இவர்களின் முதல் குழந்தைகள் லாசிடெமோனியஸ் (ஏதெனியன் தளபதியாக ஆனார்) மற்றும் எலியஸ் என்ற இரட்டை சிறுவர்கள். அவர்களின் மூன்றாவது மகன் தெசலஸ் (அரசியல்வாதியாக ஆனார்) ஆகியோர் பிறந்தனர்.
# சிமோன்

## வாழ்க்கை

### இராணுவ வாழ்க்கை

சலாமிஸ் போரின் போது, சிமோன் தனது துணிச்சலால் தனித்துத் தெரிந்தார். கிமு 479 இல் எசுபார்த்தாவிற்கு அனுப்பப்பட்ட தூதுக்குழு உறுப்பினராக இவர் குறிப்பிடப்பட்டுள்ளார்.  
கிமு 478 மற்றும் கிமு 476 க்கு இடையில், ஏஜியன் கடலைச் சுற்றியுள்ள பல கிரேக்க தீவுகளில் இருந்த நகர அரசுகள் மீண்டும் பாரசீக கட்டுப்பாட்டிற்கு ஆட்பட விரும்பவில்லை. மேலும் டெலோசில் இருந்த அரிசுடடைடீசு மூலம் ஏதென்சுக்கு தங்கள் விசுவாசத்தை தெரிவித்தனர். அங்கு, இவர்கள் டெலியன் கூட்டணியை (டெலோஸ் கூட்டமைப்பு என்றும் அழைக்கப்படுகிறது) உருவாக்கினர். கூட்டணிப் படைகளுக்கு சிமோன் முக்கிய தளபதியாக இருப்பார் என்று ஒப்புக்கொள்ளப்பட்டது. கி.மு. 463 வரை கூட்டணியின் பெரும்பாலான செயல்பாடுகள் சிமோனின் கட்டளைப்படியே நிகழ்ந்தன. இந்த காலகட்டத்தில், இவரும் அரிசுடடைடீசும் பாசேனியசின் கீழ் எசுபார்த்தன்களை பைசாந்தியத்திலிருந்து வெளியேற்றினர்.  
சிமோன் பாரசீக தளபதி போஜசிடமிருந்து ஸ்ட்ரூமா அற்றின் முகத்துவாராரத்தில் இருந்த இயோனையும் கைப்பற்றினார். டோரிசக்கசைத் தவிர, அப்பகுதியின் மற்ற கடலோர நகரங்கள் இயோனுக்குப் பிறகு இவரிடம் சரணடைந்தன. இவர் ஸ்கைரோசைக் கைப்பற்றி, அங்கு தங்கியிருந்த கடற்கொள்ளையர்களை வெளியேற்றினார். இவர் திரும்பும்போது, தொன்மவியல் மாந்தரான தீச்சின் "எலும்புகளை" மீண்டும் ஏதென்சுக்குக் கொண்டு வந்தார். இவரின் இந்த சாதனையைக் கொண்டாடும் வகையில் ஏதென்ஸைச் சுற்றி மூன்று ஹெர்மா சிலைகள் அமைக்கப்பட்டன. எசபார்த்தா எலட்கள் செய்த புரட்சியால் உள்நாட்டுக் கலகத்தில் சிக்கித்தவித்தது. இந்நிலையில் கி.மு 462 இல் எசபார்த்தாவுக்கு உதவிசெய்ய சிமோன் ஏதென்சு குடிமக்களின் ஆதரவை நாடினார். எசுபார்த்தாவானது கிரேக்க அதிகாரத்தில் ஏதென்சின் ஒரு போட்டியாளர் என்றும், அது தன்னைத் தற்காத்துக் கொள்ள விட வேண்டும் என்று கருத்தின் வழியாக சிமோனின் கருத்துக்கு எதிர்ப்பு ஏற்பட்டது. என்றாலும் சிமோனின் கருத்து அவையில் மேலோங்கியது. சிமோன் ஏதெனிய படைகளுடன் எசுபார்த்தாவில் நடந்துவரும் பெரிய கிளச்சியை சமாளிக்க உதவ புறப்பட்டுச் சென்றார். எவ்வாறாயினும், இந்த பயணம் சிமோனுக்கும் ஏதென்சுக்கும் அவமானமாக முடிந்தது, அப்போது ஏதெனியர்கள் எலட்களின் பக்கம் சாய்ந்துவிடுவார்கள் என்று பயந்து, எசுபார்த்தா தன் படையை மீண்டும் அட்டிகாவிற்கு அனுப்பியது.
# சிமோன்

## வாழ்க்கை

### நாடு கடத்தல்

). நாடுகடத்த பரிந்துரைக்கப்பட்ட நபர்களான பெரிக்கிள்ஸ், சிமோன், அரிஸ்டைட்ஸ் ஆகிய ஒவ்வொருவருவரும் அவரவர்களின் தந்தைவழி பெயருடன் (மேலிருந்து கீழாக)]]
இந்த அவமானகரமான முடிவானது ஏதென்சில் சிமோனின் புகழ் வீழ்ச்சியடையச் செய்தது. இதன் விளைவாக, இவர் ஏதென்சிலிருந்து கி.மு 461 இல் தொடங்கி பத்து ஆண்டுகளுக்கு ஆஸ்ட்ராசிசம் (நாடுகடத்துதல்) செய்யப்பட்டார். இதன் பின்னர் சீர்திருத்தவாதி எபியால்ட்டீஸ் ஏதென்சை வழி நடத்துவதில் முன்னிலை வகித்தார். மேலும் பெரிக்ள்சின் ஆதரவுடன், அரேயோபாகசின் ஏதெனியன் ஆட்சிக் குழுவின் அதிகாரத்தைக் குறைத்தார் (முன்னாள் ஆர்கோன்கள் கொண்டது மற்றும் சிலவர் ஆட்சிகுழுவின் கோட்டையாக இருந்தது).  
மக்களுக்கான அதிகாரங்கள் அதிகரிக்கப்பட்டன. அதாவது ஐநூற்றுவர் பேரவை, சட்டமன்றம், சட்ட நீதிமன்றங்கள் போன்றவற்றிற்கான அதிகாரங்கள் அதிகரிக்கப்பட்டன. சிமோனின் சில கொள்கைகள் தலைகீழாக மாற்றப்பட்டன, இதில் இவரது எசுபார்டன் சார்பு கொள்கை மற்றும் பாரசீகத்துடனான சமாதானத்திற்கான இவரது முயற்சிகள் அடங்கும். இவரது பெயரைக் கொண்ட பல ஆஸ்ட்ராகான்கள் (வாக்கு சீட்டாக பயன்படுத்தப்பட்ட ஓட்டுச் சில்லைகள்) கிடைத்துள்ளன; வெறுக்கத்தக்க வாசகங்கள் தாங்கிய ஒரு சில்லையும் கிடைத்துள்ளது.  
கிமு 458 இல், சிமோன் தனக்ராவில் எசுபார்த்தாவிற்கு எதிரான போராட்டத்தில் உதவ ஏதென்சுக்குத் திரும்ப முயன்றார், ஆனால் நிராகரிக்கப்பட்டார்.
# சிமோன்

## வாழ்க்கை

### நாடு திரும்புதல்

இறுதியில், கிமு 451 இல், சிமோன் ஏதென்சுக்குத் திரும்பினார். இவர் முன்பு இருந்த அதிகார நிலைக்குத் திரும்ப அனுமதிக்கப்படவில்லை என்றாலும், இவர் ஏதென்சின் சார்பாக எபார்த்தன்களுடன் ஐந்தாண்டு போர்நிறுத்த பேச்சுவார்த்தையை நடத்த முடிந்தது. பின்னர், பாரசீக கடற்படையானது கிளர்ச்சியில் ஈடுபடும் சைப்பிரசுக்கு எதிராக நகரும் போது, சிமோன் பாரசீகர்களை எதிர்த்துப் போராட ஒரு பயணத்தை முன்மொழிந்தார். இவர் பெரிக்கிள்சின் ஆதரவையும் பெற்றார் மேலும் டெலியன் கூட்டணியின் இருநூறு கப்பல்களுடன் சைப்ரசுக்குச் சென்றார். அங்கிருந்து, நைல் வடிநிலத்தில் இனாரோசின் எகிப்திய கிளர்ச்சிக்கு உதவ கடற்படை அதிகாரி சாரிடிமைட்சின் தலைமையின் கீழ் அறுபது கப்பல்களை எகிப்துக்கு அனுப்பினார். சைப்ரஸ் கிரேக்க நகர அரசுகளின் எழுச்சிக்கு உதவ சிமோன் மீதமுள்ள கப்பல்களைப் பயன்படுத்தினார்.
# சிமோன்

## வாழ்க்கை

### ஏதென்சை மீளக் கட்டியெழுப்புதல்

இவரது பல இராணுவ வீரச்செயல்கள் மற்றும் டெலியன் கூட்டணி மூலம் பெறப்பட்ட பணத்திலிருந்து, ஏதென்சு முழுவதும் பல கட்டுமான திட்டங்களுக்கு நிதியளித்தார். ஏதென்சில் பாரசீகப் படையெடுப்புனால் ஏற்பட்ட அழிவுக்குப் பிறகு நகரை மீள்கட்டமைப்பு பணிகளுக்கு இவை பெரிதும் தேவைப்பட்டன. அக்ரோபோலிஸ் மற்றும் ஏதென்சைச் சுற்றியுள்ள மதில் சுவர்களை விரிவுபடுத்தவும், சாலைகள், பொது தோட்டங்கள் மற்றும் பல அரசு கட்டிடங்கள் கட்டவும் இவர் உத்தரவிட்டார்.
# சிமோன்

## வாழ்க்கை

### சைப்ரசில் மரணம்

கிமு 449 இல் சைப்ரசின் தென்மேற்கு கடற்கரையில் உள்ள போனீசியன் மற்றும் பாரசீக கோட்டையான சிடியத்தை சிமோன் முற்றுகையிட்டார்; இந்த முயற்சியில் ஏற்பட்ட தோல்வியால் அல்லது விரைவில் இவர் இறந்தார். இருப்பினும், இவரது மரணம் ஏதெனிய இராணுவத்திடமிருந்தே இரகசியமாக வைக்கப்பட்டது. சலாமிஸ்-இன்-சைப்ரஸில் இவரது 'கட்டளையின்' கீழ் பாரசீகர்களுக்கு எதிராக ஒரு முக்கியமான வெற்றியைப் பெற்றார். பின்னர் இவரது உடல் ஏதென்சில் புதைக்கப்பட்டது. அங்கு இவரது நினைவாக நினைவுச்சின்னம் ஒன்று அமைக்கப்பட்டது.
# சிமோன்

## வரலாற்று முக்கியத்துவம்

ஏதென்சில் சீமோன் புகழும், செல்வாக்கும் செலுத்திய காலத்தில், இவரது உள்நாட்டுக் கொள்கை தொடர்ந்து சனநாயக விரோதமாக இருந்தது. இவரது இந்தக் கொள்கைகள் இறுதியில் தோல்வியடைந்தன. இவரது வெற்றியும், நீடித்த செல்வாக்கும் இவரது இராணுவ சாதனைகள் மற்றும் இவரது வெளியுறவுக் கொள்கையிலிருந்து வந்தது. இவரது வெளியுறவுக் கொள்கையானது இரண்டு கொள்கைகளை அடிப்படையாகக் கொண்டது: அவை பாரசீக ஆக்கிரமிப்புக்கு தொடர்ந்து எதிர்ப்பு, மற்றும் ஏதென்சு கிரேக்கத்தில் மேலாதிக்க கடல் சக்தியாகவும், எசுபார்த்தா மேலாதிக்க தரைப்படை சக்தியாகவும் இருக்க வேண்டும் என்பதை அங்கீகரிப்பது. கிரேக்கத்திற்கு எதிரான பாரசீகத்தின் நேரடியாக இராணுவ ஆக்கிரமிப்பு என்பதை அடிப்படையில் முடிவுக்கு வருவதை உறுதிப்படுத்த இவரது வெளியுறவுக் கொள்கையில் முதல் கொள்கை உதவியது; அடுத்தது பெலோபொன்னேசியன் போர் வெடிப்பதை கணிசமாக தாமதப்படுத்த உதவியது.
# டெலியன் கூட்டணி

கிமு 478 இல் நிறுவப்பட்ட **இடெலியன் கூட்டணி** (*Delian League*) ஏதென்சின் தலைமையின் கீழ் 150 மற்றும் 330 வரையிலான உறுப்பினர்களைக் கொண்ட கிரேக்க நகர அரசுகளின் சங்கமாக இருந்தது. கிரேக்கத்தின் மீதான இரண்டாவது பாரசீக படையெடுப்பின் முடிவில் பிளாட்டியா போரில் கிரேக்க கூட்டணியின் வெற்றிக்குப் பிறகு மீண்டும் பாரசீகப் பேரரசு படையெடுத்து வந்தால் தொடர்ந்து போராடுவதே இதன் நோக்கமாக இருந்தது.  
கூட்டணியின் நவீன பெயரானது இதன் அதிகாரப்பூர்வ சந்திப்பு இடமான இடெலோசு தீவில் இருந்து வந்தது. அங்கு உள்ள கோவிலில் மாநாடுகள் நடைபெற்றன மேலும் கூட்டமைப்பின் கருவூலமும் அங்கேயே இருந்தததால் ஒரு குறியீட்டாக இப்பெயரால் அழைக்கப்படுகிறது. பெரிக்கிளீசு அதை கிமு 454 இல் ஏதென்சுக்கு மாற்றினார்.  
இந்த கூட்டணியின் பொதுவான நோக்கங்கள் என்பவை: பாரசீக ஆதிக்கத்தில் இருந்து விடுதலையடைந்த கிரேக்க நகர அரசுகள் மீண்டும் அவர்களின் ஆதிக்கதுக்கு உட்படாமல் பாதுகாத்தல், பாரசீகத்தின் ஆதிக்கத்தில் இருந்து இன்னும் விடுபடாத கிரேக்க இராச்சியங்களை விடுவித்து அவற்றிற்கு பாதுகாப்பு அளித்தல், பாரசீக படையெடுப்பினால் ஏற்பட்ட துன்பங்களுக்கு பழிவாங்க அவர்களுக்கு துன்பங்களை ஏற்படுத்துதல் போன்றவை ஆகும்.  
டெலியன் கூட்டணியின் நோக்கங்களை நிறைவேற்றுவதற்காக வலிமையான கடற்படை தேவைப்பட்டது. அதற்காக சொந்தமாக கடற்படை வைத்திருக்கிற பணக்கார கிரேக்க நகர அரசுகளான சாமோஸ், சியோஸ், லெஸ்போஸ் நாக்சோஸ், தாசோஸ் போன்றவை கப்பல்களையும் அதற்கான தளவாடங்களையும் வழங்கின. சொந்தமாக கடற்படை இல்லாத சிறிய அரசுகள் போர்க் கப்பல்களுக்கு பதிலாக ஆண்டுதோறும் கூட்டணிக்கு போரோஸ் எனப்படும் மகமைத் தொகையை செலுத்தவேண்டும். இத்தொகையானது அரசுகளின் செல்வ நிலையைப் பொறுத்து அதன் மதிப்புக்கு ஏற்றவாறு விதிக்கப்பட்டது. இதை நேர்மைக்கு பேர்போன அரிசுடடைடீசு நிர்ணயித்தார். மேலும் மொத்தத் தொகை 460 டாலெட்டுகள் எனவும் அவரால் நிர்ணயிக்கப்பட்டது. இதை அனைவரும் ஏற்றுக் கொண்டனர். இந்த மொத்தத் தொகை சுமார் நாற்பது ஆண்டுகளுக்கு மாறாமல் இருந்தது. ஆனால் நகர அரசுகள் செலுத்தவேண்டிய தொகையை குறித்து நான்கு ஆண்டுகளுக்கு ஒருமுறை பரிசீலனை செய்யப்பட்டு தேவைப்பட்டால் திருத்தி அமைக்கப்பட்டன.  
கூட்டணியில் உறுப்பினர்களாக உள்ள எல்லா அரசுகளுக்கும் சமமான அந்தஸ்து கொடுக்கப்பட்டன. ஒரு இராச்சியத்துக்கு ஒரு வாக்கு என்று அளிக்கப்பட்டது. என்றாலும் ஏதென்சுக்கு மிகுதியான செல்வாக்கு என்பது நடைமுறையில் இருந்தது. கூட்டணியின் மகமைத் தொகையை வசூலிக்க எல்லெனோட்டோமியி எனப்படும் பத்து அதிகாரிகள் நியமிக்கபட்டனர். இந்த பத்துபேரும் ஏதெனியர்களேயாவர். இவர்கள்தான் கூட்டணியின் கருவூலத்திற்கு பாதுகாப்பாளர்க இருந்தனர். மேலும் கூட்டணியின் கடற்படைக்கு தலைமை வகித்தவர்களும் ஏதெனியர்களேயாவர். ஆக அனைத்தும் ஏதென்சின் கட்டுப்பாட்டிலேயே இருந்தன.  
கூட்டணி தொடக்கத்திற்குப் பிறகு, கூட்டணியின் நிதியை ஏதென்ஸ் தனது சொந்த நோக்கங்களுக்காக பயன்படுத்தத் தொடங்கியது. இது ஏதென்சுக்கும் கூட்டமைப்பின் வலிமை குறைந்த உறுப்பினர்களுக்கும் இடையே மோதல்களுக்கு வழிவகுத்தது. கிமு 431 வாக்கில், இந்த கூட்டணிக்கும் எசுபார்டன் மேலாதிக்கத்துடன் உருவாக்கப்பட்ட பெலோபொன்னேசியன் கூட்டணிக்கும் இடையில் பெலோபொன்னேசியன் போர் ஏற்பட்டது. கிமு 404 இல் எசுபார்த்தன் தளபதியான லைசாந்தரின் வழிகாட்டுதலின் கீழ் போரின் முடிவில் கூட்டணி கலைக்கப்பட்டது.
# குணசேகரன் ராஜசுந்தரம் இறப்பு

**குணசேகரன் ராஜசுந்தரம்** (ஆங்கிலம்: *Gunasegaran Rajasundram*); (பிறப்பு: 1977 - இறப்பு: 16 சூலை 2008) என்பவர் அரச மலேசிய காவல் துறைக் கைதியாக இருந்த போது காவல் துறை அறையில் மரணம் அடைந்தவர். போதைப்பொருள் சந்தேகத்தின் பேரில் கைது செய்யப் பட்டவர். கோலாலம்பூர், செந்தூல் காவல்துறை தலைமையகத்தில் *(Sentul Police Headquarters)* குணசேகரன் ராஜசுந்தரம் தடுத்து வைக்கப்பட்டு இருந்தார்.  
2008-ஆம் ஆண்டு ஜூலை 16-ஆம் தேதி மாலை 6.45 மணி அளவில் செந்தூல் போலீஸ் தலைமையகத்தில் அவரின் கட்டைவிரலின் ரேகை எடுக்கப் பட்டபோது அவர் சுருண்டு கீழே விழுந்தார். அதே நாளில் கோலாலம்பூர் மருத்துவமனையில் *(Kuala Lumpur Hospital)* இரவு 7.40 மணிக்கு இறந்து விட்டதாக அறிவிக்கப்பட்டது.
# குணசேகரன் ராஜசுந்தரம் இறப்பு

## பொது

குணசேகரன் ராஜசுந்தரம் தொடர்பான இந்த நிகழ்வு, காவல்துறையின் செயல்முறைகள் பற்றிய விவாதத்தில் மிக முக்கியமான அங்கம் வகிக்கிறது. ஏனெனில் இது மலேசியக் காவல் துறையினரின் பிரச்சினைகளில் ஒன்றாகவும் கருதப் படுகிறது.  
அத்துடன் நடக்கும் தவறுகளை அம்பலப் படுத்துபவர்களின் பாதுகாப்பு; காவலின் போது மனித உரிமை மீறல்கள்; விசாரணை நடைமுறைகள்; காவல்துறையினரின் நடைமுறைகள் போன்ற கூறுகளும் உள்ளடக்கப்பட்டு உள்ளன.
# குணசேகரன் ராஜசுந்தரம் இறப்பு

## பொது

### சந்தேகத்தின் பேரில் கைது

குணசேகரன் கள் விற்பனை செய்யும் கடையில் உதவியாளராகப் பணியாற்றி வந்தார். போதைப்பொருள் சந்தேகத்தின் பேரில் கைது செய்யப் பட்டார். செந்தூல் போலீஸ் தலைமையகத்தில் தடுத்து வைக்கப் பட்டார்.  
அவருடன் ரவி சுப்ரமணியம் *(Ravi Subramaniam)*; சுரேஷ் எம். சுப்பையா *(Suresh M Subbaiah)*; செல்வச் சந்திரன் கிருஷ்ணன் *(Selvach Santhiran Krishnan)*; மற்றும் அறியப் படாத ஒரு மலாய்க்காரர் *(unknown Malay male)* ஆகிய நான்கு கைதிகள் இருந்தனர்.
# குணசேகரன் ராஜசுந்தரம் இறப்பு

## பொது

### கட்டை விரல் ரேகைப் பதிவு

2008 ஜூலை 16-ஆம் தேதி மாலை 6.45 மணியில் இருந்து 7.00 மணிக்குள் செந்தூல் போலீஸ் தலைமையகத்தில் அவரின் கட்டை விரல் ரேகைப் பதிவு செய்யப் பட்டது. அப்போது அவர் சுருண்டு தரையில் விழுந்தார். அதே அன்றைய நாளில் கோலாலம்பூர் மருத்துவமனையில் இரவு 7.40 மணிக்கு இறந்து விட்டதாகவும் அறிவிக்கப்பட்டது.  
போதைப்பொருள் பயன்பாட்டினால் குணசேகரனுக்கு மரணம் ஏற்பட்டு இருக்கலாம் என அவரின் குடும்பத்தினருக்குத் தெரிவிக்கப்பட்டது. மருத்துவமனை நிர்வாகம் அளித்த புதைகுழி அனுமதியில் (burial permit), இறப்பிற்கான காரணம் பதிவு செய்யப்பட்டு இருந்தது.
# குணசேகரன் ராஜசுந்தரம் இறப்பு

## பொது

### வன்முறையினால் மரணம் நிகழ்ந்து இருக்கலாம்

இருப்பினும், இறந்தவரின் குடும்பம் அதை நம்ப மறுத்தது. போதைப் பொருளைத் தவறாகப் பயன்படுத்தினார் என்பதற்குப் பதிலாக காவல் துறையின் வன்முறையினால் மரணம் நிகழ்ந்து இருக்கலாம் என்று வாதிட்டது.  
குணசேகரனின் மரணம் குறித்து குடும்பத்தினர் அறிந்ததும், குணசேகரன் காவல் துறையினரால் கைது செய்யப்பட்டதைப் பார்த்தவர்கள்; காவலில் வைக்கப்பட்டதைப் பார்த்தவர்கள்; நேரில் கண்ட சாட்சிகள்; போன்றவர்களிடம் குணசேகரனின் குடும்பத்தினர் தொடர்பு கொண்டனர்.
# குணசேகரன் ராஜசுந்தரம் இறப்பு

## பொது

### சுயநினைவு திரும்பாமல் உயிர் இழந்து இருக்கலாம்

குணசேகரன் கைது செய்யப்பட்ட போது, உடல் ரீதியாக தாக்கப் பட்டதாகத் தெரிய வந்தது. செந்தூல் காவல் நிலையத்தில், குணசேகரன் மேலும் தாக்குதலுக்கு உள்ளானார். இதனால் குணசேகரன் சுயநினைவு திரும்பாமல் உயிர் இழந்து இருக்கலாம் என்று குணசேகரனின் குடும்பத்தினர் வாதிட்டனர்.  
2010 அக்டோபர் 25-ஆம் தேதி குணசேகரன் த/பெ ராஜசுந்தரம் இறந்ததற்கான காரணத்தை கண்டறியும் விசாரணை நடைபெற்றது. மரண விசாரணை நீதிமன்றத்தால் ஒரு வெளிப்படையான தீர்ப்பும் (open verdict) வழங்கப்பட்டது. தீர்ப்பு வழங்கியவர் சித்தி சகிரா பிந்தி முகதாருதீன் *(Siti Shakirah binti Mohtarudin).*
# குணசேகரன் ராஜசுந்தரம் இறப்பு

## பொது

### வெளிப்படையான தீர்ப்பு

வெளிப்படையான தீர்ப்பு என்பது, காரணத்தைக் கூறாமல் மரண விசாரணையைக் கண்டறிவதைக் குறிப்பதாகும். அதாவது, நடுவர் மன்றத்தால் குணசேகரனின் மரணம் சந்தேகத்திற்கு உரியதாகக் கருதப்பட்டது; ஆனால் வெளிப்படையான தீர்ப்பு எதுவும் வழங்க முடியாத நிலை என்று பொருள் படுகிறது.  
மரண விசாரணை அதிகாரியின் ஆறு பக்க தீர்ப்பு அறிக்கையின்படி, சாட்சியங்களின் அடிப்படையில் குணசேகரன் எவ்வாறு இறந்தார் என்பதற்கு இரண்டு விதமான பதிப்புகள் இருந்தன.
# குணசேகரன் ராஜசுந்தரம் இறப்பு

## பொது

### ஆறு பக்க தீர்ப்பு

முதல் பதிப்பு: இறந்தவரின் கட்டைவிரல் ரேகையைப் போலீசார் பதியும் போது அவர் மயங்கி விழுந்தார்; போதைப் பொருள் தொடர்பான பிரச்சினைகள் காரணமாக மருத்துவமனைக்குக் கொண்டு செல்லும் வழியில் இறந்துவிட்டார்.  
இரண்டாவது பதிப்பு: நேரில் பார்த்த மூன்று சாட்சிகளின் சாட்சியங்களின்படி இறந்தவரைக் கைது செய்த காவல்துறை அதிகாரியால் இறந்தவர் தாக்கப்பட்டு இருக்கலாம்; அதுவே அவரின் மரணத்திற்கு காரணமாக இருக்கலாம்.  
மரண விசாரணை அதிகாரியின் கருத்தின்படி இரண்டு பதிப்புகளும் ஏற்றுக் கொள்ளப் படலாம். ஆனால் பிரேத பரிசோதனை அறிக்கை மறுக்க முடியாத முதன்மையான ஆதாரமாகும்.
# குணசேகரன் ராஜசுந்தரம் இறப்பு

## பொது

### வெளிப்படையான தீர்ப்பு மறுபரிசீலனை

2010 நவம்பர் 3-ஆம் தேதி, குணசேகரனின் குடும்பத்தினர், குறிப்பாக அவரின் சகோதரி கங்கா கௌரி ராஜசுந்தரம், மரணம் தொடர்பான விசாரணையில் வழங்கப்பட்ட வெளிப்படையான தீர்ப்பை மறுபரிசீலனை செய்ய வேண்டும் என்று கோலாலம்பூர் உயர் நீதிமன்றத்தில் விண்ணப்பம் செய்தார்.  
மொத்தம் 23 சாட்சிகள் சாட்சியம் அளித்து உள்ளனர். *திடீர் மரணம்* என காவல் துறையால் வகைப் படுத்தப்பட்டு உள்ளது. ஆனாலும் அந்த சாட்சியங்களின் உண்மை நிலையைக் குணசேகரனின் குடும்பத்தினரால் இன்னும் ஏற்றுக் கொள்ள முடியவில்லை.  
குணசேகரனின் மறைவுக்கான உண்மையான காரணத்தைத் தெரிந்து கொள்ள அவரின் குடும்பம் இன்னும் காத்து இருக்கிறது.
# குணசேகரன் ராஜசுந்தரம் இறப்பு

## அரசு சாரா நிறுவனங்கள்

இந்த வழக்கு, மலேசிய வழக்கறிஞர்கள் சம்மேளனம் *(The Malaysian Bar)*; சித்திரவதைக்கு எதிரான உலக அமைப்பு *(World Organization against Torture)* உள்ளிட்ட பல தரப்பினரின் கவனத்தை ஈர்த்துள்ளது. 2010 அக்டோபர் 29-ஆம் தேதி, மலேசிய வழக்கறிஞர்கள் சம்மேளனம் தன் அறிக்கையில் குணசேகரனின் மரண விசாரணையின் செயல் திறனைப் பற்றி கேள்வி எழுப்பி உள்ளது. 2009 ஆகஸ்ட் 17-ஆம் தேதி,  
- மக்களின் நாடாளுமன்றம் *(The People's Parliament)*;
- சுவாராம் *(SUARAM)*;
- சிம்மா இசுலா மலேசியா *(Jemaah Islah Malaysia)*;
- கொள்கை முன்முயற்சிகளுக்கான மையம் *(Centre for Policy Initiatives)*;
- ஊடக சுதந்திரத்திற்கான எழுத்தாளர்கள் கூட்டணி *(Writers Alliance for Media Independence)*  
ஆகிய அமைப்புகள் மரணம் தொடர்பான விசாரணைச் செயல்பாட்டு நடைமுறை குறித்து ஒரு கூட்டறிக்கையை வெளியிட்டன.
# போரோஸ்

பண்டையக் கிரேக்கத்தில், **போரோஸ்** (*Phoros*, ) என்பது பாரசீகப் படைகளிடமிருந்து கிரேக்க நகர அரசுகளுக்கு பாதுகாப்பை வழங்குவதற்காக உருவாக்கப்பட்ட டெலியன் கூட்டணி உறுப்பினர்களால் ஏதென்சுக்கு செலுத்தப்பட்ட உறுப்பினர் மகமைத் தொகைக்கான பெயர் ஆகும். இதை இராணுவ உபகரணங்களாகவோ (கப்பல்கள் போன்றவை) அல்லது பணமாகவோ செலுத்தலாம். பொதுவாக இது மகைமைத் தொகையையே குறிப்பிடுகிறது. இதன் விளைவாக, இராணுவ நடவடிக்கைகளின் தேவைக்காக ஏதென்சுக்கு பெருமளவிலான நிதி கிடைத்தது. ஏதென்ஸ் தன் படை பலத்தை அதிகரித்தது. இதன் விளைவாக அது மேலாதிக்கம் மிக்க ஒரு செல்வந்த ஆற்றலாக மாறியது.
# போரோஸ்

## பின்னணி

கிரேக்க பாரசீகப் போர்களுக்குப் பிறகு, டெலியன் கூட்டணியானது கிரேக்க நகர அரசுகளின் பரஸ்பர-பாதுகாப்பு உடன்படிக்கையாக உருவாக்கப்பட்டது. மேலும் அதன் முதல் 25 ஆண்டுகளில் டெலோஸ் என்ற புனித தீவை அடிப்படையாகக் கொண்டதாக இருந்தது. பெரிய மோதல்கள் எதுவும் ஏற்படவில்லை என்றாலும், கிரேக்கத்திற்கும் பாரசீகத்திற்கும் இடையே ஒரு வகையான பனிப்போர் இருந்துவந்தது. குறிப்பாக கிரேக்கம், பாரசீகம் ஆகிய சக்திகளின் எல்லைப் பகுதிகளில் இராசதந்திர நகர்வுகள் மற்றும் எதிர் நடவடிக்கைகள், அச்சுறுத்தல்கள், தாக்குதல்கள் போன்ற சம்பவங்கள் கொண்டதாக இருந்தது. கூட்டணி அதன் உச்சக்கட்டத்தில், உறுப்பினர் எண்ணிக்கையானது சுமார் 200 என உயர்ந்தது. மேலும் ஏதெனியன் தரும் பாதுகாப்பிற்கு ஈடாக, ஒவ்வொரு இராச்சியங்களும் வெள்ளித் டாலெட்டுகள் என்ற பணத்தில் போரோக்களை செலுத்தின. அதே நேரத்தில் சாமோஸ், சியோஸ், லெஸ்போஸ் போன்ற மிகவும் சக்திவாய்ந்த உறுப்பினர்கள் தங்கள் பங்காக போர்க்கப்பல்களை வழங்கின.  
454/3 இல், எகிப்தில் கூட்டணியின் தோல்விக்குப் பிறகு டெலியன் கூட்டணியின் கருவூலம் பாதுகாப்பாக ஏதென்சுக்கு மாற்றப்பட்டது. இருப்பினும் சில ஆதாரங்கள் கூட்டணியின் நிதியை தன் கட்டுப்படில் வைத்திருக்க ஏதெனியர்களின் தரப்பில் சொல்லப்பட்ட ஒரு சாக்குப்போக்கு இது எனக் குறிப்பிடுகின்றன. இராச்சியங்கள் போரோக்களை செலுத்தத் தவறினால், டெலோஸ் வழக்கு போன்ற விரைவான நடவடிக்கைகளை சந்திக்க வேண்டி இருந்தது. மேலும் ஒரு நகர அரசானது அதிருப்தியின் காரணமாக அதன் போரோக்களை செலுத்தாமல் இருந்தால் அது ஏதெனியன் இராணுவ நடவடிக்கையை எதிர்கொள்ள வேண்டியிருந்தது.